### NN 30/2026 (25.3.2026.), Odluka o naknadi za razvoj društva TEKIJA d.o.o.

TEKIJA d.o.o.

369

Na temelju članka 52. Zakona o financiranju vodnoga gospodarstva, (»Narodne novine«, br. 153/09., 90/11., 56/13., 154/14., 119/15., 120/16., 127/17., 66/19. i 36/24.) i članka 23. stavak 1. podstavak 4. Zakona o vodnim uslugama (»Narodne novine«, broj 66/19.), Skupština javnog isporučitelja vodnih usluga TEKIJA d.o.o. na 1. sjednici u 2026. održanoj 17. ožujka 2026. većinom glasova iz članka 24. stavaka 2. i 3. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na uslužnom području broj 18 u Republici Hrvatskoj na kojem je društvo preuzimatelj TEKIJA d.o.o. (dalje u tekstu: javni isporučitelj vodnih usluga) a koje obuhvaća sve gradove i općine Požeško-slavonske županije odnosno područja: Grada Požege, Grada Pleternice, Grada Kutjeva, Grada Pakraca i Grada Lipika te Općine Velika, Općine Kaptol, Općine Jakšić, Općine Brestovac i Općine Čaglin naplaćuje se naknada za razvoj.

Članak 2.

Osnovica naknade za razvoj je kubni metar (m3) isporučene vodne usluge iz članka 4. ove Odluke.

Za korisnike vodnih usluga priključene na sustav javne odvodnje, koji nisu priključeni na sustav javne vodoopskrbe, osnovica naknade za razvoj je jedinica mjere kubni metar (m3) preuzetih komunalnih otpadnih voda na način kako se iste izračunavaju sukladno odluci o cijeni vodnih usluga.

Članak 3.

Naknada za razvoj uvodi se u iznosima izraženim u eurima po kubnom metru (€/m3) za isporučene vodne usluge, kako slijedi:

Tablica 1. kategorija: kućanstvo

|  |  |  |  |
| --- | --- | --- | --- |
| Red. br. | Jedinica lokalne  samouprave | Naknada za razvoj (€/m3) za kategoriju kućanstvo | |
| Zajednički dio  (NZR – Z) | Posebni dio  (NZR-P) |
| 1. | GRAD POŽEGA | 0,10 | 0,41 |
| 2. | GRAD PLETERNICA | 0,10 | 0,41 |
| 3. | GRAD PAKRAC | 0,10 | 0,41 |
| 4. | GRAD LIPIK | 0,10 | 0,41 |
| 5. | GRAD KUTJEVO | 0,10 | 0,41 |
| 6. | OPĆINA BRESTOVAC | 0,10 | 0,41 |
| 7. | OPĆINA ČAGLIN | 0,10 | 0,41 |
| 8. | OPĆINA JAKŠIĆ | 0,10 | 0,41 |
| 9. | OPĆINA KAPTOL | 0,10 | 0,41 |
| 10. | OPĆINA VELIKA | 0,10 | 0,41 |

Tablica 2. kategorija: poslovni korisnici

|  |  |  |  |
| --- | --- | --- | --- |
| Red. br. | Jedinica lokalne  samouprave | Naknada za razvoj (€/m3) za kategoriju poslovni korisnici | |
| Zajednički dio  (NZR – Z) | Posebni dio  (NZR-P) |
| 1. | GRAD POŽEGA | 0,13 | 0,51 |
| 2. | GRAD PLETERNICA | 0,13 | 0,51 |
| 3. | GRAD PAKRAC | 0,13 | 0,51 |
| 4. | GRAD LIPIK | 0,13 | 0,51 |
| 5. | GRAD KUTJEVO | 0,13 | 0,51 |
| 6. | OPĆINA BRESTOVAC | 0,13 | 0,51 |
| 7. | OPĆINA ČAGLIN | 0,13 | 0,51 |
| 8. | OPĆINA JAKŠIĆ | 0,13 | 0,51 |
| 9. | OPĆINA KAPTOL | 0,13 | 0,51 |
| 10. | OPĆINA VELIKA | 0,13 | 0,51 |

Članak 4.

Obveznik naknade za razvoj je korisnik vodne usluge: (a) javne vodoopskrbe i (b) javne odvodnje ako nije priključen na javnu vodoopskrbu, na uslužnom području.

Članak 5.

Naknada za razvoj iz ove Odluke obračunava se putem računa za vodnu uslugu, na kojima se posebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Račune za vodne usluge, obveznicima plaćanja cijene vodne usluge, ispostavlja Tekija, d.o.o. kao isporučitelj vodnih usluga.

Članak 6.

Naknada za razvoj iz ove Odluke prihod je javnog isporučitelja vodnih usluga.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim knjigovodstvenim kontima.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2026 – 2029. godine, donesen od strane skupštine javnog isporučitelja vodnih usluga i objavljen na internetskoj stranici javnog isporučitelja vodnih usluga (www.tekija.hr).

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima, za financiranje gradnje komunalnih vodnih građevina te rješavanje imovinsko-pravnih odnosa vezanih uz gradnju komunalnih vodnih građevina.

Članak 8.

Nadzor nad obračunom i naplatom naknada za razvoj provodi ustrojstvena jedinica javnog isporučitelja vodnih usluga zadužena za poslove računovodstva i financija.

Uprava javnog isporučitelja vodnih usluga u obvezi je dostaviti skupštini javnog isporučitelja vodnih usluga izvješće o prikupljenim i utrošenim sredstvima naknade za razvoj, jednom polugodišnje.

Članak 9.

Ova Odluka važi do 31. prosinca 2029.

Članak 10.

Stupanjem na snagu ove Odluke, prestaje važiti Odluka o naknadi za razvoj na području pružanja vodnih usluga javne vodoopskrbe, javne odvodnje i pročišćavanja otpadnih voda, Tekija d.o.o. Požega (»Narodne novine« broj 44/2022.).

Članak 11.

Ova Odluka objavljuje se u »Narodnim novinama« i stupa na snagu prvoga dana u mjesecu koji neposredno slijedi mjesecu u kojem je objavljena u »Narodnim novinama«.

Broj: 220-5/2026
 Požega, 17. ožujka 2026.

Predsjednik
 Skupštine Tekija d.o.o.
 prof. dr. sc. Borislav Miličević, v. r.